b'\n_START_ARTICLE_\nLille Vandve\n_START_PARAGRAPH_\nLille Vandve er ei lita \xc3\xb8y i D\xc3\xb8nna kommune p\xc3\xa5 Helgelandskysten._NEWLINE_Det har i \xc3\xa5renes l\xc3\xb8p bodd opp til et ti-talls familier p\xc3\xa5 \xc3\xb8ya. Disse har prim\xc3\xa6rt livn\xc3\xa6rt seg av fiske og litt jordbruk. Avstanden til gode fiskefelter som for eksempel \xc3\x85sv\xc3\xa6r, er kort, og mange tok veien dit i sesongene. \xc3\x98ya er noe karrig, men ga likevel mulighet for et par kyr og noen sauer i hver husstand.\n_START_SECTION_\nAdventistene\n_START_PARAGRAPH_\nSyvendedagsadventistene har tidligere drevet barneskole p\xc3\xa5 \xc3\xb8ya i tilknytning til Sion, som var adventistenes kirke p\xc3\xa5 \xc3\xb8ya. Skolen ble drevet i noen \xc3\xa5r tidlig p\xc3\xa5 1900-tallet, for s\xc3\xa5 \xc3\xa5 bli startet opp igjen i 1952. Elevgrunnlaget var barn av adventistfamilier i omr\xc3\xa5det, prim\xc3\xa6rt fra \xc3\xb8ya Havstein og Lille Vandve. Det dreide seg om ca. 15 elever totalt i denne perioden. I 1959 ble den nedlagt for godt, blant annet p\xc3\xa5 grunn av manglende elevgrunnlag. Etter at skolen ble nedlagt, m\xc3\xa5tte alle barna dra p\xc3\xa5 den offentlige skolen p\xc3\xa5 Vandve._NEWLINE_Skolen hadde bare en l\xc3\xa6rer. De f\xc3\xb8rste par \xc3\xa5rene fra 1952 var Gunnar Gustavsen l\xc3\xa6rer, og i to p\xc3\xa5f\xc3\xb8lgende korte perioder fram til nedleggelsen i 1959, var Gunnar Olsen (Myrmo) og Ingvald Frantzen l\xc3\xa6rere.\n_START_SECTION_\nMenigheten\n_START_PARAGRAPH_\nMenigheten hadde samling p\xc3\xa5 \xc2\xabSion\xc2\xbb hver sabbat \xc3\xa5ret rundt til bibelstudium og gudstjeneste. De fleste adventistene i omr\xc3\xa5det bodde enten p\xc3\xa5 Lille Vandve eller Havstein. For dem som ikke bodde p\xc3\xa5 \xc3\xb8ya, ble det benyttet rob\xc3\xa5t eller sjark for \xc3\xa5 komme seg til kirka._NEWLINE_Rundt \xc3\xa5r 1900, organiserte br. O. A. Johnsen Lille Vandve adventistmenighet. Helt fram til 1970-tallet samlet menigheten seg til gudstjeneste p\xc3\xa5 Sion. Etter hvert som de unge flyttet fra \xc3\xb8yene og inn til tettere befolkede omr\xc3\xa5der, og den eldre generasjonen begynte \xc3\xa5 d\xc3\xb8 ut, ble Sion mindre og mindre benyttet. I 1984 ble det besluttet at menigheten skulle f\xc3\xa5 sitt tilhold i Sandnessj\xc3\xb8en, og det ble kj\xc3\xb8pt et hus i Nessgata som skulle tjene som kirke._NEWLINE_Samme \xc3\xa5ret (1984) ble Sion solgt til Arthur Johansen (Bod\xc3\xb8). En lang \xc3\xa6ra med Sion p\xc3\xa5 adventistmenighetens hender var over._NEWLINE_I 1998 skiftet Sion igjen eier. Det var Berit \xc3\x85s, tidligere stortingsrepresentant for SV, som ble kj\xc3\xb8per. Hun har lagt stor vekt p\xc3\xa5 \xc3\xa5 vedlikeholde huset, og bevare det mest mulig i samme stil som det opprinnelig hadde.'